b'\n_START_ARTICLE_\nAjalooline m\xc3\xb5\xc3\xb5gav\xc3\xb5itlus\n_START_PARAGRAPH_\nAjalooline m\xc3\xb5\xc3\xb5gav\xc3\xb5itlus kuulub traditsiooniliste l\xc3\xa4\xc3\xa4ne v\xc3\xb5itluskunstide hulka. Ajaloolise m\xc3\xb5\xc3\xb5gav\xc3\xb5itluse kohta kasutatakse ka termineid ajalooline Euroopa m\xc3\xb5\xc3\xb5gav\xc3\xb5itlus (inglise keeles historical European swordsmanship) ja ajaloolised Euroopa v\xc3\xb5itluskunstid (inglise keeles historical European martial arts)._NEWLINE_T\xc3\xa4nap\xc3\xa4eval tegeletakse ajaloolise m\xc3\xb5\xc3\xb5gav\xc3\xb5itlusega peamiselt seoses elava ajaloo, ajaloo taaskehastamise ja eksperimentaalarheoloogiaga, mis keskendub muinas-, kesk- v\xc3\xb5i varauusaegsele Euroopa ajaloole. Kuna ajaloolised traditsioonid on paljuski katkenud ja originaalmaterjal napp, on tihti tegemist rekonstrueeritud v\xc3\xb5itlusvormidega, mille vastavus ajaloolistele protot\xc3\xbc\xc3\xbcpidele ei pruugi olla v\xc3\xa4ga t\xc3\xa4pne. Ajaloolise m\xc3\xb5\xc3\xb5gav\xc3\xb5itluse alaliikide hulka ei loeta t\xc3\xa4nap\xc3\xa4evast vehklemist.\n_START_SECTION_\nAjalooline m\xc3\xb5\xc3\xb5gav\xc3\xb5itlus Eestis\n_START_PARAGRAPH_\nEestis on levinuim ajaloolise m\xc3\xb5\xc3\xb5gav\xc3\xb5itluse alaliik viikingv\xc3\xb5itlus, kuid taaskehastatakse ka k\xc3\xb5rgkeskaegseid r\xc3\xbc\xc3\xbctleid ja slaavi s\xc3\xb5dalasi. M\xc3\xb5\xc3\xb5gav\xc3\xb5itlejad osalevad elava ajaloo festivalidel, sportlikel m\xc3\xb5\xc3\xb5gav\xc3\xb5itlusturniiridel ja massilahingutes._NEWLINE_Ajaloolise m\xc3\xb5\xc3\xb5gav\xc3\xb5itluse sportlikust vormist, mida kasutatakse turniiridel, on reegelduse abil eemaldatud liiga ohtlikud v\xc3\xb5tted ning v\xc3\xb5itlus on reaalne ning v\xc3\xb5istluslik. M\xc3\xb5\xc3\xb5gad on n\xc3\xbcristatud ning v\xc3\xb5itlejad kannavad kaitsevarustust. Reeglid erinevad kultuuriruumiti nii lubatud l\xc3\xb6\xc3\xb6gipiirkonna, kui kontaktsusastme poolest. Eestis harrastatav sportlik m\xc3\xb5\xc3\xb5gav\xc3\xb5itlus j\xc3\xa4rgib pigem ida-euroopa traditsioone, see on t\xc3\xa4iskontaktne, sarnaselt poksiga v\xc3\xb5isteldakse l\xc3\xb6\xc3\xb6gipunktide peale ja v\xc3\xb5itlus katkestatakse kas raundiaja l\xc3\xb5ppedes v\xc3\xb5i teatud punktisumma kogumisel._NEWLINE_Alates 2011. aastast korraldab Eestis sportliku ajaloolise m\xc3\xb5\xc3\xb5gav\xc3\xb5itluse turniire Eesti Ajaloolise M\xc3\xb5\xc3\xb5gav\xc3\xb5itluse Liit.'